text: [{"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000007", "text": "Nsaka kutanga kino kishinte mu %"}, {"text_idx": "#000013", "text": "2 Mu byabuntu byonso byoabilanga kutambula, mudi kimo kipityile bikwabo kulampe kwine. Kino i kyabuntu kipelwe bantu na Leza. Eyo, Yehova i mwitupe bintu bivule, ino kyabuntu kyandi kikatakata i kitapwa kya kinku\u0304lwa kya wandi Mwana, Yesu Kidishitu. (Tanga Mateo 20:28.) Monka motusa kwikimwena mu uno shapita, kinku\u0304lwa kyo kyabuntu kya mvubu kupita byabuntu byonso byokodi mutambule, mwanda kikokeja kukuletela nsangaji keineneka, kadi kibwanya kuvuija bisakibwa byobe bya kamweno mpata. Na bubine, kinku\u0304lwa i kilomboji kikatakata kya buswe bukuswele Yehova."}, {"text_idx": "#000015", "text": "3 Mu ki\u0304pi, kinku\u0304lwa i muswelo wingidije Yehova mwanda wa kunyongolola, nansha kuku\u0304la bantu ku bubi ne ku lufu. (Efisesa 1:7) Pa kwimvwanija buno bufundiji bwa Bible, tulangei bidi ku bya\u0304pityile mu budimi bwa Edena. Shi twivwanije kintu kya\u0304jimije Adama pa kuluba, nabya tukajingulula biyampe amba bine kinku\u0304lwa i kyabuntu kile\u0304me kotudi."}, {"text_idx": "#000016", "text": "4. Kwikala na bu\u0304mi bwa bu muntu mubwaninine kwa\u0304di na kamweno\u2019ka kudi Adama?"}, {"text_idx": "#000017", "text": "4 Yehova paa\u0304pangile Adama, wa\u0304mupele kintu kya bule\u0304me\u2014bu\u0304mi bwa bu muntu mubwaninine. Imvwana kamweno ka\u0304di na buno bu\u0304mi kudi Adama. Wa\u0304di na umbidi ne n\u0303eni bibwaninine, ka\u0304dipo wa kubela, kununupa, nansha kufwa. Kadi byaa\u0304di muntu mubwaninine, wa\u0304di mu kipwano kya pa bula na Yehova. Bible unena amba Adama wa\u0304di \u201cmwana\u0304 Leza.\u201d (Luka 3:38) Nanshi Adama wa\u0304di upwene na Yehova Leza bininge, pamo\u2019nka bwa mwana na shandi wa buswe. Yehova wa\u0304di wisamba na Adama, wandi mwana wa pano panshi, wa\u0304mupa mwingilo muyampe, ne kumuyukija byobya byaa\u0304di umusakila kulonga.\u2014Ngalwilo 1:28-30; 2:16, 17."}, {"text_idx": "#000018", "text": "5. I bika bisaka kushintulula Bible panena amba Adama wa\u0304pangilwe mu \u201ckyelekejo kya Leza\u201d?"}, {"text_idx": "#000019", "text": "5 Adama wa\u0304pangilwe mu \u201ckyelekejo kya Leza.\u201d (Ngalwilo 1:27) Ino ke kunenapo amba Adama wa\u0304di wifwene Leza ku mpala ne ku umbidi. Monka motwefundile\u2019kyo mu Shapita 1 wa dino dibuku, Yehova i mushipiditu wambulwa kumweka. (Yoano 4:24) Nanshi Yehova kadipo na umbidi wa misunya ne mashi. Adama wa\u0304pangilwe mu kyelekejo kya Leza mwanda wa\u0304di na ngikadilo iifwene na ya Leza, kimfwa buswe, tunangu, boloke, ne bukomo. Ne kadi, Adama wa\u0304di wiifwene na Shandi mu muswelo mukwabo wa kamweno, mwanda wa\u0304di na bwanapabo bwa kwitongela. Pa kino, Adama ka\u0304dipo pamo bwa mashini alonga enka bintu byobeapungi\u0304le nansha byobeatandiki\u0304le kulonga. Ino aye wa\u0304di ubwanya kutyiba mbila aye mwine, ne kutonga kiyampe nansha kibi. Shi wa\u0304tongele kuko\u0304kela Leza, longa wa\u0304ikele\u2019ko nyeke mu Paladisa pano pa ntanda."}, {"text_idx": "#000021", "text": "6 Nanshi i kimweke pato\u0304ka amba pa\u0304pelele Adama kuko\u0304kela Leza ne kutyibilwa nsambu ya lufu, wa\u0304jimije bivule. Bubi bwandi bwa\u0304mujimijije bu\u0304mi bwa bu muntu mubwaninine ne byabuyabuya byabo byonso. (Ngalwilo 3:17-19) Ino i kya bulanda, mwanda Adama wa\u0304jimije bu\u0304mi bule\u0304me bwandi kadi ne bwa bandi bana bonso ba\u0304londele\u2019po. O mwanda Kinenwa kya Leza kinena\u2019mba: \u201cMonka mwa\u0304twelele bubi mu ino ntanda kupityila ku muntu umo [Adama] ne lufu kupityila ku bubi, ne lufu nalo lwasambakana ku bantu bonso mwanda bonso balongele bubi.\u201d (Loma 5:12) I amo, batwe bonso twi bapyane bubi kudi Adama. O mwanda Bible unena amba Adama i \u201cmupotejibwe,\u201d aye ne lutundu lwandi lwine kumo mu bupika bwa bubi ne lufu. (Loma 7:14) Ku ba Adama ne Eva kekwa\u0304dipo lukulupilo nansha lumo, mwanda ba\u0304tongele kutombokela Leza ku kusaka. Ino le lutundu lwabo nalo le, kubadila\u2019mo ne batwe bene kumo?"}, {"text_idx": "#000023", "text": "7 Yehova wa\u0304sakile kunyongolola bantu kupityila ku kinku\u0304lwa. Le kinku\u0304lwa i kika? Kinku\u0304lwa kikalanga na buluji bubidi. Bubajinji, kinku\u0304lwa i mfutwa ifutwanga pa kuku\u0304la muntu nansha kintu kiyetwe. Idi pamo bwa mfutwa ifutwanga pa kuku\u0304la wa buloko ukwetwe mu divita. Bwa bubidi, kinku\u0304lwa i mfutwa ya kupu\u0304ta nansha kupota kintu ku lupoto. Idi pamo bwa mfutwa ifutwanga pa kupwa mambo a bintu byonekele. Kimfwa, shi muntu walonga akishida, ulombwanga kufuta buvule bwa lupeto ludingakene, nansha lwenzankene na bule\u0304me bwa bintu byonekele."}, {"text_idx": "#000024", "text": "8 Lelo bintu bivule bye\u0304tujimijije Adama bya\u0304di bibwanya namani kupu\u0304twa amba tunyongololwe mu bupika bwa bubi ne lufu? Tubandaulei pano kinku\u0304lwa kine kya\u0304futyile Yehova ne kamweno kakyo kodi."}, {"text_idx": "#000026", "text": "9 Bya\u0304jimine bu\u0304mi bwa muntu mubwaninine, i kutupu bu\u0304mi bwa muntu wa kubulwa kubwaninina bwadi bubwanya kwibuku\u0304la. (N\u0303imbo 49:7, 8) Kinku\u0304lwa kya\u0304di kilombwa i enka kyokya kidi na bule\u0304me budingakene na kya\u0304jimine\u2019kya. Kino i kikwatan\u0303ane na muson\u0303anya wa boloke bubwaninine udi mu Kinenwa kya Leza, unena kufuta \u201cbumi pa bumi.\u201d (Kupituluka 19:21) Shi ke pano, i kika kya\u0304di kya kwenzankana senene na bu\u0304mi bwa bu muntu mubwaninine bwa\u0304jimije Adama? Bya\u0304di bilomba bu\u0304mi bukwabo bwa muntu mubwaninine bwikale \u201ckinku\u0304lwa kyenzankane.\u201d\u20141 Temote 2:6."}, {"text_idx": "#000027", "text": "10. Yehova wa\u0304letele kinku\u0304lwa namani?"}, {"text_idx": "#000028", "text": "10 Lelo Yehova wa\u0304letele namani kino kinku\u0304lwa? Wa\u0304tumine pano panshi wandi mwana umo mubwaninine wa ku mushipiditu. Ino Yehova ka\u0304tuminepo kipangwa kyo-kyonso kya ku mushipiditu, mhm. Wa\u0304tumine\u2019nka wandi Mwana mule\u0304me mpata ku meso andi, ke Mwana wandi mubutulwe bunka kadi. (Tanga 1 Yoano 4:9, 10.) Uno Mwana nandi wa\u0304itabije kushiya ki\u0304kalo kya mu\u0304lu. (Fidipai 2:7) Monka motwefundile\u2019kyo mu shapita ushele kunyuma mu dino dibuku, Yehova wa\u0304longele kingelengele pa kutundulwila bu\u0304mi bwa uno Mwana munda mwa Madia. Penepo na bukwashi bwa mushipiditu ujila wa Leza, Yesu wa\u0304butulwa bu muntu mubwaninine wambulwa mambo a bubi.\u2014Luka 1:35."}, {"text_idx": "#000029", "text": "Yehova wa\u0304tumine wandi Mwana mubutulwe bunka bu kinku\u0304lwa kyetu"}, {"text_idx": "#000031", "text": "11 Le muntu umo wa\u0304di ubwanya namani kwikala kinku\u0304lwa kya bavule, kya kuku\u0304la midiyo ne midiyo ya bantu? Tutale, le bantu midiyo ne midiyo ba\u0304ikele ke babipya-mambo namani dibajinji? Vuluka, Adama pa kulonga bubi wa\u0304jimije kituntwa kile\u0304me kya bu muntu mubwaninine. O mwanda wa\u0304tuninye kupyanika lutundu lwandi buno bu\u0304mi. Inoko we\u0304bapyanika\u2019nka bubi ne lufu. Ino Yesu aye, utelwa na Bible bu \u201cAdama wa mfulo,\u201d wa\u0304di na bu\u0304mi bwa bu muntu mubwaninine, kadi ka\u0304longelepo bubi nansha dimo. (1 Kodinda 15:45) O mwanda Yesu wa\u0304yete kifuko kya\u0304di\u2019po Adama pa kusaka kwituku\u0304la. Wa\u0304futa mfutwa ya bubi bwa Adama na kwela kitapwa, nansha kulambula bu\u0304mi bwandi bubwaninine kasha\u0304 uko\u0304kela Leza pampikwa kato. Penepo Yesu wa\u0304pa bana ba Adama lukulupilo.\u2014Loma 5:19; 1 Kodinda 15:21, 22."}, {"text_idx": "#000032", "text": "12. Masusu a Yesu a\u0304lombwele bika?"}, {"text_idx": "#000033", "text": "12 Bible utela masusu amo ne amo atyumwinine Yesu mu manwi kumeso kwa kufwa. Wa\u0304kupilwe nsonde ne kupopwa ku mutyi wa masusu, wa\u0304fwa bibibibi. (Yoano 19:1, 16-18, 30; tala Mbwejo pa paje 204-206) Mwanda waka bya\u0304di bilomba Yesu asusuke bya mwiko uno muswelo? Mu shapita umo udi kotuya\u2019ku mu dino dibuku, tusa kukamona amba Satana wa\u0304patene amba Yehova kadipo na mwingidi nansha umo pano panshi ukokeja kulama kiko\u0304keji kyandi mu matompo. Yesu pa ku\u0304minina na kiko\u0304keji ano masusu makatampe, wa\u0304letele malondololo mayampe ku lonji lwa Satana. Yesu wa\u0304lombwele kadi amba muntu mubwaninine udi na bwanapabo bwa kwitongela ukokeja kulama bululame bubwaninine kudi Leza nansha shi Dyabola wamumija umeso namani. Bine, Yehova wa\u0304sangele mpata pa kumona kiko\u0304keji kya wandi Mwana muswedibwe!\u2014Nkindi 27:11."}, {"text_idx": "#000034", "text": "13. Le kinku\u0304lwa kya\u0304futyilwe muswelo\u2019ka?"}, {"text_idx": "#000035", "text": "13 Le kinku\u0304lwa kya\u0304futyilwe muswelo\u2019ka? Mu difuku dya 14 dya kweji wa Bayuda witwa bu Nisane, mu 33 K.K., Yehova wa\u0304lekele wandi Mwana wampikwa bubi kadi mubwaninine epaibwe. Mu uno muswelo Yesu wa\u0304elele kitapwa kya bu\u0304mi bwandi bwa bu muntu mubwaninine \u201cdimo kupwididile.\u201d (Bahebelu 10:10) Mu difuku dya busatu, Yehova wa\u0304sangula Yesu ne kumupa bu\u0304mi bwa bu muntu wa ku mushipiditu. Yesu pa kukanda mu\u0304lu, wa\u0304fikije kudi Leza bule\u0304me bwa bu\u0304mi bwandi bwa bu muntu mubwaninine bu kinku\u0304lwa kya\u0304futyilwe lutundu lwa Adama. (Bahebelu 9:24) Yehova nandi wa\u0304itabija buno bule\u0304me bwa kitapwa kya Yesu bu kinku\u0304lwa kifwaninwe kya kuku\u0304la bantu mu bupika bwa bubi ne lufu.\u2014Tanga Loma 3:23, 24."}, {"text_idx": "#000038", "text": "15 Kulekelwa kwa bubi. Tudi na bulwi bwa binebine pa kulonga byoloke mwanda twi bapyane kubulwa kubwaninina. Batwe bonso tulubanga mu binenwa ne mu bilongwa. Ino kupityila ku kitapwa kya kinku\u0304lwa kya Yesu, tukokeja kumona \u201ckulekelwa kwa bubi bwetu.\u201d (Kolose 1:13, 14) Ino pa kusaka kulekelwa, tufwaninwe kwisa\u0304sa bya binebine. Tufwaninwe kadi kulomba Yehova na kwityepeja amba etulekele pangala pa lwitabijo lotwitabije kitapwa kya kinku\u0304lwa kya Mwanandi.\u2014Tanga 1 Yoano 1:8, 9."}, {"text_idx": "#000039", "text": "16. I bika bitukwasha tuto\u0304te Leza na mutyima wa mundamunda uto\u0304ka, ne uno mutyima wa mundamunda udi na mvubu\u2019ka?"}, {"text_idx": "#000040", "text": "16 Mutyima wa mundamunda uto\u0304ka ku meso a Leza. Mutyima wa mundamunda witutopeka ukokeja kwitubudija lubilo lonka kikulupiji, uyuka ketwimone bule. Ino Yehova byetulekela mambo kupityila ku kinku\u0304lwa, witukwashanga tumuto\u0304te na mutyima wa mundamunda uto\u0304ka nansha byotudi ba kubulwa kubwaninina. (Bahebelu 9:13, 14) O mwanda twisambanga pampikwa kafinda na Yehova. Kadi tukokeja kumufwena na bwanapabo mu milombelo. (Bahebelu 4:14-16) Kulama mutyima wa mundamunda uto\u0304ka kwitupanga ndoe ya mutyima, bule\u0304mantu, ne kutuntwila\u2019ko nsangaji."}, {"text_idx": "#000041", "text": "17. I madyese\u2019ka otukeselwa pa mwanda wa Yesu we\u0304tufwidile?"}, {"text_idx": "#000042", "text": "17 Lukulupilo lwa bu\u0304mi bwa nyeke mu paladisa pano pa ntanda. \u201cMpalo ipala bubi i lufu,\u201d mo munenena Loma 6:23. Kadi vese umo yenka ubweja\u2019ko amba: \u201cIno kyabuntu kipa\u0304na Leza i bu\u0304mi bwa nyeke monka mudi Kidishitu Yesu Mfumwetu.\u201d Mu Shapita wa 3 wa dino dibuku, twi besambile kala pa byabuyabuya bikekala mu Paladisa i\u0304ya\u2019ko pano pa ntanda. (Kusokwelwa 21:3, 4) Ano madyese onso a kumeso, kubadila\u2019mo ne bu\u0304mi bwa nyeke bwa kwikala na ngitu mibwaninine, bikekala\u2019ko mwanda wa Yesu we\u0304tufwidile. Nanshi pa kutambula ano madyese, tufwaninwe kulombola amba tufwijanga\u2019ko pangala pa kyabuntu kya kinku\u0304lwa."}, {"text_idx": "#000043", "text": "18. Mwanda waka tufwaninwe kufwija\u2019ko Yehova pangala pa kyabuntu kya kinku\u0304lwa?"}, {"text_idx": "#000044", "text": "18 Mwanda waka tufwaninwe kufwija\u2019ko Yehova bikatampe pangala pa kinku\u0304lwa? Tutendelanga kyabuntu nakampata shi upe\u0304ne\u2019kyo i mujimije kitatyi, bukomo, ne lupeto. Mityima yetu iten\u0303wanga pa kumona amba kyabuntu kitupelwe i kilomboji kya buswe bwa bine bwituswele yewa witupele\u2019kyo. Kinku\u0304lwa i kyabuntu kile\u0304me kupita byonso, mwanda Leza we\u0304suminwe bivule pa kwitupa\u2019kyo. Yoano 3:16 unena\u2019mba: \u201cLeza byaasenswe ino ntanda bikatampe mpata, wape\u0304ne wandi Mwana mubutulwe bunka.\u201d Bine, kinku\u0304lwa i kilomboji kikatampe mpata kya buswe bwituswele Yehova. Kadi i kilomboji kya buswe bwa Yesu, mwanda wa\u0304itabije na mutyima to\u0304 kupa\u0304na bu\u0304mi bwandi pa mwanda wetu. (Tanga Yoano 15:13.) Nanshi kyabuntu kya kinku\u0304lwa kifwaninwe kwitukulupija amba Yehova ne wandi Mwana betuswele batwe bonso umo ne umo.\u2014Ngalatea 2:20."}, {"text_idx": "#000045", "text": "Kuyukila\u2019ko Yehova i muswelo umo wa kulombola amba umufwijanga\u2019ko pa kyabuntu kyandi kya kinku\u0304lwa"}, {"text_idx": "#000046", "text": "19, 20. Ukalombola muswelo\u2019ka amba ufwijanga\u2019ko pangala pa kyabuntu kya Leza kya kinku\u0304lwa?"}, {"text_idx": "#000047", "text": "19 Shi ke pano, ukalombola namani amba ufwijanga\u2019ko Leza pangala pa kino kyabuntu kya kinku\u0304lwa? Dibajinji bidi, wifunde kuyuka bivule pa Mwine upe\u0304ne\u2019kyo, ke Yehova kadi. (Yoano 17:3) Kwifunda Bible kupityila ku dino dibuku kukakukwasha umuyuke. Poenda uvudija buyuki bwa kuyuka Yehova, ne buswe bomuswele nabo bukenda butyita. Kadi buno buswe bukakutonona umusangaje.\u20141 Yoano 5:3."}, {"text_idx": "#000048", "text": "20 Ikala na lwitabijo mu kinku\u0304lwa kya kitapwa kya Yesu. Pa mwanda utala Yesu, tutanga amba: \u201cYewa ulombola lwitabijo mudi Mwana udi na bu\u0304mi bwa nyeke.\u201d (Yoano 3:36) Le tukekala na lwitabijo mudi Yesu namani? Luno lwitabijo kelumwekangapo enka mu binenwa kete, ehe. Yakoba 2:26 unena\u2019mba: \u201cLwitabijo lwampikwa mingilo nalo i lufwe.\u201d Bine, lwitabijo lwa bine lumwekanga mu \u201cmingilo,\u201d ko kunena\u2019mba mu bilongwa byetu. Muswelo umo wa kulombola amba twitabije Yesu i kulonga bukomo bwa kumwiula mu byotulonga, ke enkapo mu byotunena kete, mhm.\u2014Yoano 13:15."}, {"text_idx": "#000050", "text": "21 Tanwa ku kupwila kwa mwaka ne mwaka kwa Bidibwa bya Kyolwa bya Mfumwetu. Mu kyolwa kya difuku dya 14 Kweji wa Nisane, 33 K.K., Yesu wa\u0304shilwile kupwila kwa pa bula kutelwa na Bible bu \u201cbidibwa bya kyolwa bya Mfumwetu.\u201d (1 Kodinda 11:20; Mateo 26:26-28) Kuno kupwila kutelwanga ne bu Kivulukilo kya lufu lwa Kidishitu. Yesu wa\u0304shilwile\u2019ko mwanda wa kukwasha batumibwa bandi ne bene Kidishitu ba bine bakalonda\u2019ko bavuluke amba pa lufu lwandi lwa bu muntu mubwaninine, po paa\u0304pe\u0304ne muya nansha bu\u0304mi bwandi bu kinku\u0304lwa. Yesu mwine wa\u0304son\u0303enye pa uno mwanda\u2019mba: \u201cLongai nyeke namino ke pa kumvulukila.\u201d (Luka 22:19) Masobo a Kivulukilo etuvuluja buswe bukatampe bwa Yehova ne Yesu boba\u0304lombwele pa kupa\u0304na kinku\u0304lwa. Netu tukalombola kufwija\u2019ko shi tutanwa ku kuno kupwila kwa mwaka ne mwaka kwa Kivulukilo kya lufu lwa Yesu. *"}, {"text_idx": "#000051", "text": "22 Kinku\u0304lwa kitupele Yehova i kyabuntu kya mvubu mikatampe. (2 Kodinda 9:14, 15) Enka ne boba bafwile bene bakamwena mu kino kyabuntu kile\u0304me. Mashapita alonda\u2019ko, wa 6 ne wa 7, akashintulula muswelo obakamwena\u2019mo."}, {"text_idx": "#000053", "text": "Kinku\u0304lwa o muswelo wingidije Yehova mwanda wa kunyongolola bantu ku bubi ne ku lufu.\u2014Efisesa 1:7.\nYehova wa\u0304letele kinku\u0304lwa pa kutuma wandi Mwana wa bunka pano pa ntanda a\u0304ye kwitufwila.\u20141 Yoano 4:9, 10.\nKinku\u0304lwa kyo kilengeja tulekelwe bubi bwetu, twikale na mutyima wa mundamunda uto\u0304ka, ne kwikala na lukulupilo lwa bu\u0304mi bwa nyeke.\u20141 Yoano 1:8, 9.\nTulombolanga kufwija\u2019ko kwetu pangala pa kinku\u0304lwa na kuyukila\u2019ko myanda itala padi Yehova, na kwikala na lwitabijo mu kitapwa kya kinku\u0304lwa kya Yesu, ne na kutanwa ku Bidibwa bya Kyolwa bya Mfumwetu\u2014Yoano 3:16."}, {"text_idx": "#000054", "text": "Kinku\u0304lwa o muswelo wingidije Yehova mwanda wa kunyongolola bantu ku bubi ne ku lufu.\u2014Efisesa 1:7."}, {"text_idx": "#000055", "text": "Yehova wa\u0304letele kinku\u0304lwa pa kutuma wandi Mwana wa bunka pano pa ntanda a\u0304ye kwitufwila.\u20141 Yoano 4:9, 10."}, {"text_idx": "#000056", "text": "Kinku\u0304lwa kyo kilengeja tulekelwe bubi bwetu, twikale na mutyima wa mundamunda uto\u0304ka, ne kwikala na lukulupilo lwa bu\u0304mi bwa nyeke.\u20141 Yoano 1:8, 9."}, {"text_idx": "#000057", "text": "Tulombolanga kufwija\u2019ko kwetu pangala pa kinku\u0304lwa na kuyukila\u2019ko myanda itala padi Yehova, na kwikala na lwitabijo mu kitapwa kya kinku\u0304lwa kya Yesu, ne na kutanwa ku Bidibwa bya Kyolwa bya Mfumwetu\u2014Yoano 3:16."}, {"text_idx": "#000058", "text": "Kinku\u0304lwa\u200b\u2014Kyabuntu Kikatakata kya Leza (Kipindi 1)"}, {"text_idx": "#000060", "text": "Bible unena\u2019mba Yesu \u2018wa\u0304sangwilwe mu mushipiditu,\u2019 le penepa bandi bana ba bwanga ba\u0304bwenye kumumona ne kumutenga namani paa\u0304sangukile?"}]